
  FORORD


  Solen skinner over det turkisblå havet, gulhvit strand så langt øyet kan se. Rolige dønninger slikker sanda og det turkisfargede vannet blander seg i den, uvitende om hva som kan skje.


  En krabbe kjemper med en liten fisk, prøver iherdig å få dratt den ned i hullet sitt ved strandkanten.


  På en godt brukt strandstol sitter Patrik Borgens, han er ingeniør og jobber i oljebransjen. Trettifemdager offshore, deretter trettifemdager onshore, eller fritid som noen også kaller det.


  Nå er det fritid, tid til å lade batteriene, opparbeide energi før ett nytt femukersopphold i isolasjon ute på havet inntar virkeligheten.


  Patrik Borgens har ikke alltid jobbet i denne bransjen, kun åtte år i slutten av en førtiårs yrkeskarriere viste det seg å bli.


  Han sitter ved siden av et slitent rektangulært strandbord. På bordet står en literflaske med øl av typen Bohemia, stukket oppi en gul plastikkjøler. Ved siden av den står et lite kjøkkenglass, som er normalt å få servert sammen med ølflaska.


  Et tomt brilleetui og en roman av Ernst Hemingway - Og solen går sin gang - ligger åpnet med sidene vendt ned på det lille bordet, inntil den edle drikkevaren.


  Palmetrærne er tilbaketrukne og gir ingen hinder til utsikten, men er en befriende skygge til den steikende sola.


  Patrik Borgens har kommet dithen i yrkeskarrieren at det er kortere til slutten en tilbake til start. I livets gang også for øvrig. Det samme gjelder i Hemingways roman.


  Patrik vet at romanen vil slutte, det samme vil skje med Bohemia ølen, og helt til slutt vil også hans tid ebbe ut. Men ikke i dag, forhåpentlig ikke i dag.


  Døden er uunngåelig, selv for den mest realistiske ingeniør. Kanskje nettopp derfor ligger mørkemannen alltid på lur i Patrik Borgens sin realistiske hjerne. Umulig å planlegge, men overrumplende da den plutselig tar tak.


  Sluker nuet og setter sorgprosesser i sving hos de berørte, og så er det over. Enkelt og greit, ukomplisert.


  Patrik Borgens hadde denne altoppslukende trangen til ikke å fryse fast i forma. Til stadighet i bevegelse, selv om han ofte sitter stille. Bevegelsene er svært aktive inne i hodet, i tillegg til beina.


  Han har vært mosjonsløper på et akseptabelt nivå. Definerer seg fortsatt som sprek. Kjøper nye joggesko et par ganger i året, alltid før de gamle var utslitt.


  Tankene streifer oftere og oftere over på hva han skal finne på den dagen han legger inn yrkesingeniøren for godt. Han kan jo ikke bare sitte på stranda og drikke øl, som i seg selv er en besnærende tanke.


  Ubekymret, men i lengden en uhyggelig og vanedannende aktivitet. For øyeblikket et udiskutabelt positivt bidrag til oppladingen av det gjenlevende i livsbatteriet.


  I mer enn to tiår har han hatt kortere og lengre arbeidsoppdrag i over tjue land. Totalt har han besøkt mere enn et femtitalls land verden over og fått med seg en del gode opplevelser, sammen med noe mindre gode.


  Denne boken Ballerina er blitt til på grunnlag av erfaringer og minner. Historier Patrik Borgens har plukket opp rundtomkring på steder han har besøkt eller jobbet, i sammen med utvalgte øyeblikk og erindringer fra oppveksten i et trygt samfunn.


  Sammenbland disse historiene med en jente som på mystisk vis forsvinner fra en av de mange nattklubbene i byen Curitiba, en middels stor by i Brasil, blir dette en fortelling som utspiller seg over flere kontinenter.


  En god del sannheter dukker opp, men mest usannheter og ren skjær oppdiktning.


  Navn på personer og stedsnavn kan være sanne, men også usanne. De er plassert der de er i boka for å gi en slags mening til historien.


  Wikipedia på internett har blitt benyttet hvor han føler at fakta må frem, så hvis Wikipedia tar feil, feiler også Patrik Borgens.


  Patrik Borgens tenker på sine barn som i store deler av sin oppvekst har hatt en pappa som ikke alltid har vært tilstedeværende, slik en såkalt normal pappa skal være, ut fra den gang da, og nåtidens normer tilsier.


  I mere en ti år med ferieopplevelser, satt barna sammen med ham under de samme palmene, uforglemmelig for Patrik Borgens, det var ferietider, ikke det normale.


  Hva er normalt? Det kan helt klart diskuteres, men den diskusjonen tar ikke Patrik Borgens her og nå.


  For ikke å forglemme hans gamle mor som fikk ham på ideen og tanken med denne boka. Som hun sa på telefonen en gang;


  «Nå som du har så mye fritid og opplevd de fleste verdensdeler burde du skrive bok.»


  «Takk mor, for tanken og kjærligheten.


  Bok skal det bli, men kanskje ikke slik som du tror.»


  Patrik Borgens fyller på nytt opp det lille kjøkkenglasset med Bohemia-øl. skåler for seg selv og strekker seg etter Hemingways roman. Så lar han underbevisstheten jobbe videre.


  1963. OS-BRUA


  Patrik Borgens sitter på Os-brua og ser ned i det dype vannet. Vannoverflaten befinner seg tre meter lavere enn undersiden av brua. Flere hundretalls bolter holder den kraftige stålkonstruksjonen sammen til en femten-tjue meter lang bru.


  Elva Osa, derav navnet Os-brua, smyger seg stille gjennom de nordligste våtmarksområdene for hekkende vadefugler og passerer under brua i skumle, glupske strømninger. «Kom og svøm med meg kom og svøm med meg», hvisker elva forførende der den lokker med sine forsiktige brusinger i overflaten.


  Vannstanden er høy nå tidlig i mai, da all snøen er i ferd med å smelte oppe i dalene, for så å renne igjennom elveløpet. Os-brua er siste stasjon for elvevannet før det noen hundre meter seinere renner ut i nordenden av den store sjøen.


  Patrik har sittet på kanten av brua før, men da sammen med far og sett ned i det samme vannet. Han ble tidlig fortalt at på Os brua skulle han aldri være alene før han hadde lært å svømme. Det er lumske understrømmer i vannet og flere mennesker har druknet her i nordenden av sjøen. Men nå er Patrik stor gutt og fyller sju år til høsten.


  Han lærte å svømme på den kommunale badstua, som hadde eget svømmebasseng på 3x3 meter sist vinter i 1963. Der var pappa og han sammen med de gamle gubbene, de som røyka pipe og drakk langpils inne i badstua, mens Patrik tok sine første svømmetak.


  Sommeren 1962 var han sammen med søster, som er to år eldre, på et svømmekurs i regi av det lokale samfunnet. Dette var på den tiden da det fortsatt var tømmerfløting i Norge. Et av stedets skogselskaper hadde stilt sin store rødmalte tømmerfløterkoie til rådighet for stedets åtte-ti unger som var i starten av sin svømmedyktighet.


  Koia var av typen laftekoie. Disse koiene blir satt opp av tømmerstokker som er hugget til slik at stokkene har spor eller utdypninger som skal passe inn i hverandre. Så blir stokkene stablet oppå hverandre i et gitt mønster. Koia hadde to store rom. Normalt ble rommene benyttet som kjøkken/oppholdsrom og et rom som sovesal, hvor det var flatsenger på gulvet. De to vinduene på den ene langsiden hadde fratrukne røde og vit rutede gardiner. Hektet opp med løkker, som igjen var festet til en spiker i vinduskarmene.


  Svømmelæreren var selv en elev fra stedets Statlige skogskole og sett i lys av dagens overbeskyttende samfunn, hadde han nok en særdeles lav grad av pedagogikk og innsyn i barnets utvikling i sin læring. Autoriteters påvirkning på barnesinnet var han nok heller ikke særlig bevist.


  Patrik Borgens lå på gulvet i tømmerfløterkoia og skulle etterligne svømmelærerens bein og armbevegelser. Det var mye fokus på de barna som gjorde riktige svømmebevegelser. Etter hvert kom det til hans tur. Patrik prøvde så godt han kunne å etterligne lærerens bein og armbevegelser. Men det ble visst ikke helt riktig.


  Da kalte læreren Patrik for en liten frosk, og at han med disse froskebevegelsene kom til å synke som en stein da han kom ut i vannet.


  Etter at svømmelæreren kalte Patrik Borgens for en frosk der han lå på gulvet og prøvde å etterligne lærerens svømmetak ble dette ingen suksess. Patrik sluttet etter denne første frosketimen. Men søster lærte å svømme den sommeren. Far ble Patriks svømmelæremester sammen med de gamle gubbene i den kommunale badstua.


  Seinere i barn og ungdomsårene både stupte og hoppet han fra hjemstedets syv-åtte meter høye stupetårn. Saltoer ble det mange av. Men favoritten var ett stup med kallenavnet «gjedda.»


  Patrik kan se flere forskjellige fiskearter boltre seg i vannet under brua. Men nettopp nå i begynnelsen av mai er det en av artene som gjør seg mere attraktiv enn de andre. Det er gjedda. En koloss av en rovfisk som kan bli over tjue kilo i Norges innsjøer. De største av arten ser ut som en krokodille uten bein og har spisse kraftige tenner i gapet.


  På denne årstiden da flomvannet strømmer og overrisler alle siv og sumpområdene i nordenden av sjøen er det at gjedda skal gyte. Det vil si at hunngjedda legger sin rogn utover et ellers tørrlagt område som nå er våtmark i vårflommen. Så kommer hanngjedda sigende og sprøyter sin sæd eller som det heter på fiskespråket, melke, over rogn eggene.


  Nettopp da er det at Patrik som blir sju år til høsten, vet at gjedda biter.


  Han fikk ny ABU-snelle av far i vår og har fått på hundre meter med ny 0,2 millimeter nylon sene, med ekstra tjue centimeter fortom av stålwire rett før der den nye wobblersluken henger.


  Sluken ligner på en fisk av typen ørret og har tre trippel kroker hengende på seg. En i fronten, en midt under magen og en i enden. Grunnen til fortommen av stål er at gjedda enkelt klipper av nylonsenen med kjeften hvis den føler seg truet eller fanget. Derfor er stålwiren så viktig på gjeddefiske. Skarpe tenner på denne fisken.


  Nå står Patrik i vannet ute i våtmarkene og speider etter bevegelser i sivet. Har på støvlene til far som rekker ham over knærne. Han tar noen prøvekast og ser umiddelbart bevegelser i sivet og vannet.


  Må bare prøve å få sluken enda litt nærmere inn mot kanten av sivet som svært sannsynlig skjuler den gytende hunngjedda og hennes friere.


  Som ellers i livet er det ofte flere hanndyr rundt et brunstig hunndyr, slik er det også med gjedde fiskene. Patrik ser flere av den lettere arten forsvinne inn og ut av sivet. Men disse hannene på to-tre kilo har han fanget mange av før, tross sin unge alder. Noe Patrik tror på er at den dominerende hannen ikke tillater disse jyplingen å befrukte hans hunfisk.


  Nei, han venter på den dominerende hannen. Står der i sivet med vann over knærne helt opp til støvelkantene og slenger med stanga si og den nye ABU snella. Er stolt av snella. Far måtte nok bla opp mye penger for den mente han.


  Økonomien i Norge på 1960 tallet kan ikke sammenlignes med nåtidens Norge. Hva har vi gått glipp av, tenker han i dag. En gutt på 6 år i 1963 kunne ikke i sin villeste fantasi ha forestilling om hvordan Norge skulle bli over femti år seinere. Med oljeutvinningen, industrien og alt det har medført av endringer, godt og vondt, opp og nedturer.


  Der ser han den komme, ryggspolen pløyer vannet for så å dukke inn under sivet.


  Pulsen begynner å gå fortere, han skjønner at dette er øyeblikket. Tenker ... må vente, må vente, vente.


  Dette har far stadig innprentet i hans unge sinn. Uansett hva som skjer så må du vente og analysere situasjonen før du tar action. Å være kjapp er bra sier pappa, men hvis du kan vente og allikevel være kjapp da det gjelder, blir du uslåelige i de fleste av livets situasjoner. Nå må han skjerpe seg, ikke for rask, være tålmodig.


  Patrik ser akkurat hvor monstergjedda svømmer, rett under sivet til hunngjedda og ingen av dens utfordrere lager en eneste virvel i vannet. Han er sjefen og sprøyter nå sin melke over hunngjeddas rognegg. Da han er ferdig med forplantningen er det Patrik Borgens sin tur til å demonstrere herredømme.


  Han ser at hanngjedda har gjort seg ferdig og at den er litt sløvet av begivenhetene så den svømmer nå høyt i vannet.


  Med et presisjonskast sender Patrik wobbleren sin i en stor bue i lufta og den lander to-tre meter foran hanngjedda. Han veiver sakte inn wobbleren i akkurat passe fart slik at gjedda kan følge etter og utforske den litt. Etter sexakten med hunnfisken er gjedda sikkert sulten nå tenker han. Nå ser Patrik at den setter opp farten mot wobbleren hans som kommer flytende innover mot bredden i ti-femten sentimenters dybde. Rygg og hale finne bryter vannskorpa. Enorm tenker han, dette kan bli kamp.


  Patrik gjør et rykk i stanga akkurat i det øyeblikket gjedda sluker wobbleren i et jafs. Han er glad for de tjue centimeter med stålwire som wobbleren er fester til ytterst på sena. Wobbleren forsvinner mest sannsynlig rett ned i magen og alle tre trippel krokene fester seg. Gjedda er dømt til å tape, men selvfølgelig gir den seg ikke uten kamp.


  Fiskestanga står i nitti graders bue, men den skal tåle dette og den nye snella er av beste ABU kvalitet, nå er det opp til Patrik. Han skjønner at gjedda er stor så han må kjøre den sliten før noe trofé kan innkasseres.


  På den nye snella kan han slakke og stramme styrken på sena uten nødvendigvis å sveive inn eller ut. Men hvis Patrik vil fange monstergjedda må han sveive inn snøret i raske omdreininger for deretter å la den slite seg ut igjen med å aktivere bremsen på snella med passe styrke slik at gjedda må slite for å trekke ut snøret igjen.


  Samme prosedyre må gjentas igjen og igjen og igjen.


  Etter tretti minutter er både Patrik og gjedda ganske slitne, men han har den menneskelige hjernen og er på en måte sjefen over dyre-fiskerike. Skjønner at nå er det hans tur til å høste, tross alt fikk monstergjedda forplantet seg før den møtte overmakten. Altså Patrik Borgens.


  Snart sju år gammel tar Patrik til dags dato sin største fisk på stang i ferskt vann. Gjedde på 102 centimeter og 9,5 kilo.


  Fakta:


  I 1963 utgir The Beatles sitt deby album “Please Me.»


  1968. ELGJAKT


  Patrik var 11 år da han første gang erindrer at han var med far på elgjakt. Var nok med tidligere også, men da bare på dagsbesøk hos jegerne i koia og sammen med mor. Dette var noe helt annet, fikk egen sengebrisk med en sliten madrass som han skulle sove på.


  Koia var av typen et rom med to sengebrisker på begge langsidene. Sengene var arrangert etter hverandre inntil veggen, med et lite bord imellom. Normalt sto jegernes kaffekopp og nyvasket spisebestikk på disse bordene. Renvasket med et tørk fra en tørkerull. I beste fall ble bestikket dyppet i den lille elva som rant rett utenfor koia. Der hvor drikkevannet ble hentet og tennene pusset.


  Naboen Sverre og onkel Knut hadde allerede okkupert sengebriskene på den ene langsiden og far hadde brisken nærmest døra. Far var den suverene ener i jaktlaget og det var han som hadde rett på elgkvotene i kraft av å være skogsbestyreren.


  Det ble tidlig opp om morgenen. Det begynner jo å lysne før klokken seks om morgenen i oktober.


  Ved daggry lå det en odør av kroppslukter blandet med luktene fra en våt elghund, som for det meste lå under frokostbordet da den var inne. Elghunder pusser ikke tennene, ånden er råtten og fuktig.


  Egg, pølse, bacon og kaffe var frokosten som ble tilberedt over en «glissen» støpejernovn plassert midt i rommet. Det var sprekker i støpejernet og tydelig å se flammene strekke seg oppover det loddrette pipeløpet. Støpt inn i den ene siden av ovnen var et bilde av et nakent kvinnemenneske som med litt fantasi også kunne gi litt ekstra etterlengtet varme. På tørkesnorer over ovnen hang brukte uteklær, i håp om å bli tørre før de på nytt blir iført jegerkroppene i den nye gryende dagen.


  Elghunden fikk ofte en tørrfisk om morgenen og noe pellets-hundemat om kvelden etter at jaktdagen var over.


  Sverre snorket noe usannsynlig og Knut var ikke stort bedre. Kroppslyder kunne høres igjennom hele natta. Kanskje ikke så rart da Patrik tenker på hva de hadde drukket og spist før de sloknet om kveldene.


  «Kaffedokter og Kaldplask,» er kjente drikker i disse områdene. Kaffedokter er varm kaffe tilsatt hjemmebrent sprit og sukker. Den mere lokale drikken Kaldplask, som far sverget til, er en variant av samme hjemmebrente sprit og sukker, men i stedet for kaffe er den blandet ut med kaldt vann fra den friske elva. Begge drikkene er for en 11 åring fullstendig ubrukelige, men jegerne nyter den påstår de og ut fra deres oppførsel så gir den nok en fantastisk løsrivelse fra virkeligheten. Den hjelper også godt på historiefortellingene. Den ene historien overgår den andre. Sverre og Knut har dessverre gått inn i de evige jaktmarker nå. De fikk begge dødelige hjerteinfarkt altfor tidlig.


  Far var ganske stille om natta. Han var vel også den av jegerne som hadde best fysikk og i god form. Gammel skiløper og blant landets beste på sin tid. Den 2. verdenskrig ødela nok litt av hans idrettskarriere som det ble vanskelig å ta opp igjen etter krigen. Flere skuddsår på kroppen og riper i sjelen. Men fortsatt oppegående i sitt 93. år.


  Far gjorde tidlig forsøk på å få Patrik interessert i idrett. Skoleskibakken med et unnarenn på 12-15 meter ble hoppet bakken ned før han nådde skolealder og Patrik var alltid Kees Verkerk eller Ard Schenk, gamle nederlandske skøytehelter, da han gikk runde på runde på skøytebanen bak skolen.


  Noen vintre isla far også gårdsplassen utenfor huset der hvor Patrik vokste opp, slik at familien og barna i nabolaget skulle få gå på skøyter i hjemlige omgivelser allerede før skolegang.


  Patrik ble tidlig fraktet til hoppbakken for å hoppe på ski, men et langrennstalent lå også der. Patrik husker spesielt et hopp hvor han hadde alt for lange og tunge ski, Splittkein med 3, 4 eller var det 8 striper? Hoppet var bra, men landingen var med splittende ski som gikk mere og mere fra hverandre for så til slutt å «gruse» unnarennet med sprikende bein og kroppen i midten. Resultatet ble masse skrubbsår og blå banka kropp.


  En kveld var det flomlysrenn i de større bakkene og Patrik stilte opp i 30-meters bakken. Dette var en bakke med samme unnarennet som 50-meters bakken. Forskjellen var at hoppet i den større bakken var trukket noe lengre bakover og opp i terrenget.


  Det ble hoppet annenhver gutt fra 50-meteren og 30-meteren. Rett før det var Patriks tur sklei han av avsatsen litt for tidlig og var på full fart ned gjennom tilløpet. I øyekroken ser han at også hopperen i den noe større bakken var på full fart ned mot hoppet. Samtidig gikk de ut fra hoppkantene, løperen fra den større bakken litt høyere enn Patrik og av den grunn klarte de å unngå sammenstøt i lufta. Begge ble trukket kraftig på stilen.


  Patrik var passe god i både hoppbakken og langrennsløypa så kombinertløper hadde nok vært en bra vinteridrett for ham. Konkurrerte bra på kretsnivå.


  Klubbmester ble han for det meste da han stilte opp i begge vintergrenene. Men noen ganger ble han slått av bestekompisen Johnny, sjåførlærersønnen. Han hadde idrettstalent Johnny også.


  Far tok Patrik med på skytebanen i tidlig alder, noe som resulterte i klubbmesterskap to år på rad. Skiskytter? Patrik husker spesielt et kretsmesterskap i langrenn, hvor han tok andreplassen bak en seinere norgesmester, verdensmester og olympisk medaljevinner i skiskyting. Diskusjonen i garderoben blant gutta etter rennet gikk på hvordan Patrik Borgens klarte å henge med i toppen helt til målstreken. Da sa han bare, «far smurte skia mine i dag.» Og bedre smurte ski var ikke mulig å ha på den dagen.


  Men denne morgenen ble annerledes. Patrik husker godt stemningen i koia da dagsplanen ble lagt. Far og Patrik skulle gå med elghunden Rugg i bånd for å prøve å lose opp elgen, mens Sverre og Knut skulle sitte post på de mest sannsynlige stedene elgen kunne dukke opp. De ble enige om at hvis far og Patrik følte at det var bedre å slippe Rugg fri fra båndet så skulle de gjøre det.


  Slik ble det da også. Etter en stund med lure jakt, slapp de Rugg fri.


  Rugg begynte umiddelbart å sirkle rundt dem i større og større sirkler. Snuste i bakken og tittet opp igjen i gjentagende frekvenser, som et instinkt. Dette er naturlig for jakthunder. Og i oppveksten, sammen med en dyktig eier, blir hunden trent på å «melde seg» med jevne mellomrom.


  Nå er jaktinstinktet på topp hos Rugg og det er viktig for far og Patrik å bevege seg så varsomt og skånsomt i naturen som mulig for å la hunden jakte. Hunden vil varsle dem med bjeff hvis den finner elg.


  Det tar lengre og lengre tid mellom hver gang Rugg kommer innom for å melde fra og de hører noen ganger svake bjeff fra Rugg.


  Far og Patrik beveger seg forsiktig inn i et område av terrenget som jegerne har døpt til «Babylons Hengende Hager.» Dette fordi det her er stor og høy, kraftig og tettvoksende granskog. Noe som de forbinder med et av oldtidens syv underverker, uten sammenligning for øvrig. De seks andre på denne antikkens liste er «Kheops pyramiden, Kolossen på Rhodos, Zevs statuen i Olympia, Mausoleet i Halikarnassos, Artemis tempelet i Efesos og Fyrtårnet på Faros ved Alexandria.»


  Plutselig ut fra intet dukker det opp en kjempe av en elg, tjue-tretti meter foran dem, skogen er tett, noe som den var i Lulia i 1968.


  I dag er denne skogen innlemmet i et av skytefeltene til forsvaret i Åmot kommune, Hedmark.


  Far og Patrik ser på hverandre, far har jo sett hundrevis av elger før, men dette er noe helt spesielt. Geviret på elgen er gulbrunt, og de kan telle 24 takker på store grove flater (geviret). Far tar geværet fra skuldra, men brått er elgen borte. Hva var det som skjedde.


  Rugg hører og ser de ikke noe til, og kjempeelgen har allerede blitt et eventyr. Det nærmer seg formiddag og første jaktøkta er over.


  Far og Patrik rusler ned til koia og møter Sverre og Knut. De har verken sett eller hørt noe.


  Noen timer seinere kommer elghunden Rugg luskende. Den har fulgt sine egne spor tilbake til koia. Sannsynlig intetanende om den kjempeelgen far og Patrik møtte.


  Seinere i den samme jaktperioden, i oktober 1968 fikk Patrik kjøre bil alene for første gang. Det var stort for en 11 år gammel gutt. VW 1600 Variant, hvit med mørkerødt tak.


  Fakta:


  I 1968 ble Martin Luther King skutt i Memphis og Robert Kennedy i Los Angeles.

